So záujmom som si prečítal včera na tých internetoch rázne vyjadrenie pána primátora Noska ktorý vyhlásil, že predloží mestkým poslancom návrh na úplný zákaz hazardu v našom krásnom meste. Pracujem v tomto biznise 16 rokov na pozíciách ako poker ambasádor pre českú a slovenskú republiku, marketingový špecialista alebo casino konzultant so špecializáciou na slovenský a český trh. Preto by som sa rád s pánom primátorom, mestkými poslancami a každým kto má záujem čítať argumenty, podelil o niekoľko zásadných informácií, ktoré dúfam pomôžu zodpovedným osobám formovať ich názor v tejto pre mesto zložitej otázke.
Rád by som zdôraznil, že skoro vo všetkých veciach sa s pánom primátorom zhodneme. Zastávam názor, že herne by rozhodne nemali byť na žiadnom sídlisku medzi občianskou výstavbou ako Sásová, Fončorda, Radvaň ale po prísnej regulácí to obmedziť na nákupné centrum/centrá prípadne nejaký hotel. Doteraz je pre mňa záhadou ako mesto mohlo dopustiť, že v Banskej Bystrici vznikli mini "Las Vegas" ako na Hornej ulici, na Kyjevskom námestí, na Družby a pod kde bola herňa každých 20 metrov. Vôbec sa nečudujem obyvateľom, že majú negatívny názor a negatívne skúsenosti. Tiež kvitujem, že v poslednej dobe mesto nevydalo žiadnu novú licenciu aj napriek tomu, že žiadatelia splnili všetky zákonom predpísané kritériá, niekedy aj za cenu miernych obštrukcií. Za všetkých by som vypichol piváreň Pikart v Sásovej.
Dopyt=Ponuka. Keď zrušíme ponuku úplne čo sa stane s dopytom?
Hry, hazard, zábava išli s ľudstvom ruka v ruke od nepamäti. Asi by sa nenašlo veľa ľudí ktorí by si za svoj život nekúpili aspoň jeden žreb, nevsadili pár euro na výhru svojho obľúbeného klubu(Iskra do toho!), nedali 2€ na športku a pod. Proste my ľudia sme hraví. Niekto rád hrá spoločenské hry, niekto hrá rad karty, niekto si rád vsadí pár euro na obľúbené čísla na rulete. Ano v malom percente prípadov to môže prerásť do závislosti tak ako pri alkohole ale tiež nejdeme v meste zavrieť všetky krčmy a šenky. Mimochodom ešte pred Covidom, skúsili ste sa ísť pozrieť v piatok v noci do Kapitulskej ulice čo tam vyvádza alkoholom posilnená mládež? Prečo sa nikto či už stát alebo mesto nesnaží regulovať všade dostupný alkohol u mládeži čo je podľa mňa oveľa väčší spoločenský problém?
Keď namiesto prísnej regulácie presadíte totálny zákaz na území mesta a nepochybujem, že konáte v dobrej viere, prinesie to niekoľko veľmi špecifických problémov pre mesto a pre bystričanov s ktorými sa v podstate bude nemožné vyrovnať. Moja motivácia prečo toto všetko píšem je aby v budúcnosti nikto na meste nemohol povedať niečo v tom zmysle, že "Ale toto sme nemali odkiaľ vedieť" alebo "tieto problémy sme nemohli predpokladať".
Následok totálneho zákazu č.1 – PRESUN HRÁČOV NA INTERNET
Zo dňa na deň zmizne ponuka úplne ale dopyt logicky ostáva. Najjednoduchšie riešenie pre hravých ľudí je sa presunúť na internet. Tam číhajú na nich giganti slovenského trhu Niké, Tipos, Tipsport a Fortuna ktorí až nedávno "objavili ameriku", že okrem kurzových stávok je oveľa výnosnejší biznis online kasíno a preto teraz so svojou reklamou na online kasíno spamujú všetky slovenské TV stanice, časopisy, populárne internetové stránky a pod. Príde mi to ako dosť veľký paradox. Pred pár rokmi som bol Unibet Ambassador pre českú a slovenskú republiku. Unibet ltd bola v tom čase tretia najväčšia firma v tomto segmente na svete. Mal som možnosť sa tam veľa naučiť o tomto biznise a tiež nahliadnuť pod pokrievku. Môžem skonštatovať, že celosvetovo sú tie celkové čísla tak zaujímavé, že napr Tipos u nás považovaný za giganta robí tak 0,1% ich obratu. Nebudem sa tu teraz venovať ostatným tisíckam online kasín ktoré vďačne prijmú slovenských klientov aj napriek formálnemu zákazu od slovenskej vlády. V demokratickej krajine je proste nemožné niečo zakázať na tých internetoch. KĽDR na čele so súdruhom Kimom je už iná pesnička.
Následok totálneho zákazu č.2 – PRESUN HERNÍ DO OKOLITÝCH OBCÍ
Každá reakcia vyvolá prirodzenú reakciu. Prevádzkovatelia sa uchýlia do okolitých obcí. Ak si myslíte, že s každou obcou sa dohodnete tak to tak proste nebude. Vôbec tam nemusí padnúť úplatok aj keď samozrejme je to možné. Tá obec bude mať zrazu veľmi zaujímavý príjem z daní o ktorom sa im predtým ani nesnívalo. Zrazu bude na opravu kultúrneho domu, bude na futbal, kostol dostane novú strechu a ešte aj na pamätnú dosku miestnemu slávnemu rodákovi ostane. S prevádzkovateľom padne tichá dohoda, že obyvatelia obce nie sú vítaný aby im to nikto nemohol v obci vykričat a všetci budú spokojný. Akurát mi potom uniká zmysel, ktorý ste tým zákazom chceli dosiahnuť, bude to iba formálne pozlátko… Pre príklad môžeme ísť do Ružomberka, kde kasíno spravili hneď v prvej obci čo kameňom dohodíš smerom na LM alebo k našim bratom do Brna kde z toho spravili neuveriteľné kocúrkovo.
Následok totálneho zákazu č.3 – VZNIK ČIERNYCH/NELEGÁLNYCH HERNÍ V BB
Vzniknú čierne, nelegálne, nikým nekontrolovateľné herne. Nie nemám to z vlastnej fantázie ani z filmov, pre veľmi poučný príklad môžeme ísť do Brna. V tomto rozhovore síce vice-primátor Brna hovorí ako je všetko fajn, že síce im vypadlo z príjmu niekoľko desiatok miliónov korún, že to občania rozhodne pocítia pri oprave ciest, že s čiernymi herňami majú síce "maličký problémik", že je ich síce "len asi 20!!!" ale, že čo vlastne oni stým, že to má riešiť štát a, že jemu vlastne kasína nevadia a, že preto sa to vzťahuje na kasína lebo pravá ruka na meste nevie čo robí ľavá a podali sa dva rôzne návrhy. A celé to zaklincoval vetou, že "ja by som to bezproblémov dokázal totálne zakázať aj na internete". Priznám sa, že som si ten rozhovor musel prečítať trikrát aby som sa uistil, že ten pán to fakt myslí vážne.
Pred rokom som zo zvedavosti v Brne navštívil niekoľko takýchto nelegálnych herní. A musím úprimne povedať, že som žasol ako to majú sofistikovane vymyslené. A ak sa náhodou podarí nejakú po dlhom boji zavrieť, hneď na druhý deň v dopredu pripravených priestoroch vznikne nová a karavána ide dalej. Nie nadarmo sa hovorí – zlaté české ručičky
Herne skladba zákazníkov v minulosti a dnes
Tu sa za posledné roky udiala obrovská premena. Má to na svedomí hlavne vymyznutie "easy money" z obehu. Vysvetlím: Ešte pred pár rokmi boli v obehu "easy money" a to hlavne od rôznych podvodníčkov, DPH-čkárov, fakturantov, všade boli dostupné "super výhodné" úvery od výpalníkov z firiem ako Pohotovosť a pod. Ľudia tam hrali do tla, lebo zajtra vedeli bez námahy zas niečo vymyslieť a druhá skupina zákazníkov boli ľudia v problémoch, ktorí mali proste málo a veľmi myľne sa domnievali, že si dokážu vylepšiť svoju neutešenú finančnú situáciu. "Easy money" sa proste postupne vytratili a s neštastníkmi sa veľmi efektívne vysporiadal štát prostredníctvom Registru vylúčených osôb, kde rôzne skupiny obyvateľov sa proste nedostanú ani za vstupné okienko.
V dnešnej dobe sa skladba zákazníkov diametrálne zmenila a vačšina ľudí si ide proste zahrať, zabaviť sa, zabiť čas a keď vyhrá nejaké eurá-fajn a keď prehrá-život mu to nezmení. Zabíjať čas v herni nie je zrovna moja predstava ideálne stráveného večera ale máme demokraciu a nie komunizmus keď nám súdruhovia hovorili čo je dobré, čo zlé, kam možeme cestovať, kam nemôžeme…..
Rozdiel herňa/Kasíno
Som presvedčený, že drvivá väčšina obyvateľov by nedokázala pomenovať rozdieľ a žije v sladkej nevedomosti, že je to to isté a pri tom reálne je to ako Trabant a Mercedes. Keď z profesiálneho hľadiska kladiem za vinu a považujem za veľkú chybu, že prevádzkovatelia herní veľmi dlho žili vo svojej pohodlnej bubline a verejná mienka ich veľmi dlho nezaujímala tak z môjho pohľadu prevádzkovatelia kasín robia tú chybu, že vôbec nepoukazujú na očividný rozdieľ. Najväčší rozdiel je, že sa tam stretnete so živými hrami kde hru sprostredkuváva vyškolený krupiér, ktorý väčšinou a je nepísané pravidlo by mal ak má zákázník záujem viesť aj príjemnú komunikáciu. Je tam príjemná atmosféra, dominantou sú živé hry a automaty tvoria len krovie. Nezriedka je večer spojený s nejakou akciou ako módna prehliadka, ochutnávka vín, výberové jedlá. Jednoznačný prím v tomto smere hrá Banco casino v Bratislave kde môžete zažiť spievať Desmod a podobné SK/CZ hviezdy a v bežný deň tam stretnete lekárov, právnikov a kopec zaujímavých ľudí, ktorí sa po náročnom dni prišli proste odreagovať a nikto o gamblerstvo ani nezavadil. A v neposlednom rade čo sa mne páči, že drvivá väčšina kasín nezabúda ani na charitu… Na tomto príklade som chcel demonštrovať, že síce chápem všeobecne zakorenený názor, že herne, kasína, hazard je zlo z pekla od satana ale tá zastaraná predstava v očiach bežných ľudí už dávno proste nekorešponduje s realitou.
Jedno moje obľúbené prirovnanie pre laikov. v USA v rokoch 1920-1933 bola prohibícia na alkohol, teda až na pár prísnych výnimiek úplny zákaz. Ako dobre vieme, skončilo to totálnym fiaskom, sami policajti sa podielali na pašovaní a prevádzkovaní krčiem a barov. Proste kde je dopyt tak ponuka si vždy cestu nájde.
A nakoniec môj súkromný názor. Zažil som ešte komunistov a nemám rád keď mi niekto niečo zakazuje. Už sme to tu raz v našej krajine, v našom krásnom meste mali. A preto na základe týchto relevantných argumentov a skúseností verím, že pán primátor spolu s mestkými poslancami sa rozhodnú múdro.
A nakoniec pre poriadok by som chcel uviesť, že nie som v žiadnom obchodnom ani zamestnaneckom pomere so žiadnym prevádzkovateľom herní alebo kasín na území nášho mesta.